  Майя Бывальцева 2-тӥ оштолэзе Дэри ёросысь Совхозной каргуртысь школаын дышетскисьёс понна вуж юртазы чингыли берпуметӥзэ жингыртӥз. Табере соос выль юртэ урокъёсы ветлозы. Пиналъёс шумпотэмын, нош дышетӥсьёссылы кӧня ке ӝожмыт но потэ, угось азьвылаз школаязы тросэз ас киынызы лэсьтэмын. Татын ми ваньзэ ас киосынымы лэсьтӥмы, 1-тӥ куарусёнлы дасяськимы. Кытын ке буямы, укноосты миськимы, ӵушылӥмы, асьмелэсь лулмес понӥмы, нош отын ваньмыз выль Марина Лубнина, Совхозной школаысь покчи классъёсты дышетӥсьКык этажъем кирпичлэсь пуктэм школаын 12 висъетъёс: физикая, биологияя, информатикая, черчениея но суреданъя но мукет. Выль юртын туала эм кабинет но лэсьтӥзы. Озьы ик выль спортзалзы кылдӥз, со ик актовой зал луоз. Та школаын ваньмыз вань. Туала спортзал санитарной куронъёсъя лэсьтэмын. Спортплощадкаын ваньмыз кулэ тӥрлык вань. Спортэз азинтон понна усто луонлыкъёсмылы ми туж шумпотӥськомы Ольга Зорина, Совхознойысь шоръёзо школалэн кивалтӥсезВыль школаын мукет гуртъёсысь пиналъёс но дышетскозы. Ӵуж автобусъёс котькуд ӵукна Веньяысь но Вуколудысь, Староборысь но Лудӟиысь сюлэсь трос нылъёсты но пиосты ваёзы. Корка пыронэ Удмуртилэн тӧроез Александр Бречалов но вуиз. Усто школа, югыт, вӧл-вӧл, туала кабинетъёс, зэмос стадион. 160 адямилы шуыса лыдэ басьтоно ке, таӵе школа понна татын ваньмыз вань. Со туж умой Александр Бречалов, Удмуртилэн тӧроезВыль юртэз 2015-тӥ арын пуктыны кутскизы. Ӵектосэз инвестициосъя федерал программая быдэстӥзы: коньдонлэсь ог люкетсэ Москва сётӥз, кылемзэ элькунлэн коньдэтысьтыз ватсазы. Удмуртиысь дышетонъя но тодосъя министрлэн Светлана Болотниковалэн верамезъя, али Дэри ёросысь Постол гуртын школа пуктыны кутско, выль дышетсконниос элькунысь мукет ёросъёсын но кылдозы. Азьланяз Дэри черкогуртын но туала школа ӝутозы.  Школалэн азьвыл юртэз 1955-тӥ арын пуктэмын вал Фото: Руслан Нуриахметов © udmurt.media Тегъёс: Дышетон Удмуртия пиналъёс школаос Дэри лэсьтськон  